钦定古今图书集成/明伦汇编/官常典/第615卷 > 许应龙
## 钦定古今图书集成/明伦汇编/官常典/第615卷 > 许应龙

按《宋史》本传：应龙，字恭甫，福州闽县人。五岁通经旨。
坐客曰“小儿气食牛”，应龙应声“丈夫才吐凤”为对，四
坐嘉叹。入太学，嘉定元年举进士，调汀州教授，差浙
东宣抚司掾，差户部架阁，迁籍田令、太学博士。时李
全、时青辈归附，应龙入对，有“蜂，是惩养虎遗患”之
说，后皆如所言。迁国子博士、国子丞、宗学博士。理宗
即位，应龙首陈：“正心为治国平天下之纲领。”迁秘书
郎兼权尚左郎官，迁著作郎。丐外，知潮州。盗陈三枪
起赣州，出没江、闽、广间，势炽甚。而盗锺全相挻为乱，
枢密陈韡帅江西，任拓捕三路调军，分道追剿。盗逼境上，应龙亟调水军、禁卒、士兵、弓级，分扼要害。明间
谍，守关隘，断桥开堑，斩木塞涂。点集民兵，激劝隅总，
谕以保乡，并守室庐，全妻子。蒐补亲兵，日加训阅。既
而横冈、桂屿相继以捷闻，招捕司遣统领官齐敏率
师由漳趋潮，截赣寇馀党。应龙谕敏曰：“兵法攻瑕，今
锺寇将穷，陈寇猖獗，若先破锺，则陈不战禽矣。”敏惟
命，于是诸寇皆平。方未解严时，有行旅数人，隅总搜
其橐中金银，指为贼党，应龙辨其非盗，释之，皆罗拜
感泣。始人疑应龙儒者，不闲戎事，及见其区画事宜，
分别齐民，静练雍容，莫不叹服。僚属请上功，应龙曰：
“守职捍城保民，何功之云？”距州六七十里曰山斜，峒
獠所聚，丐耕土田，不输赋。禁兵与哄，应龙平决之，其
首感悦，率父老鸣。击筒踊跃诣郡谢，去之日，阖郡
遮道攀送。端平初，召为礼部郎官。入对，帝谓应龙曰：
“卿治潮有声，与李宗勉治台齐名。”应龙顿首曰：“民无
不可化，顾牧民者如何耳。臣治州幸免旷瘝，皆陛下
德化所暨，臣非曰能之。”兼荣文恭王府教授，力辞，迁
国子司业、祭酒。徐侨议学校差职，欲先誉望。应龙以
为不若差以资格，资“格一定，则侥幸之门杜，而造请
之风息。”侨以为然。时有凭势干职者，力却之。兼权直
舍人院，迁国子祭酒，摄右侍郎兼学士院权直。是日，
罢郑清之、乔行简制，应龙所草也。翼日，文德殿宣布
毕，帝遣中使召应龙谕之曰：“草制甚善。”应龙复谢曰：
“‘臣闻昔人有言，进人若将加诸膝，退人若将坠诸渊’。
今二相乞罢机政，与陛下体貌大臣之意，两尽其美
可也。”帝善之，就令草《敕书》戒谕诸阃。权吏部侍郎兼
侍讲，兼权直学士院。试吏部侍郎，升侍读，权兵部尚
书。时楮币亏甚，行简主行称提之说，州县希旨奉承，
贫富猜惧。应龙奏从民便，节用二说，行简然之。兼吏
部尚书，选兵部兼中书舍人。三上章丐外，不允。兼给
事中兼吏部尚书。请外，诏免兼中书。拜端明殿学士、
签书枢密院事，累辞。会正言郭磊卿有论疏，以端明
殿学士提举洞霄宫。卒，年八十有一，赠资政殿学士、
银青光禄大夫。应龙不躁不竞，不激不随，不妄荐士，
而亦无伤人害物之事，潮州之治，最可纪也。